Tliet snin ilu, Rita Vella Borg ħasset li qalbha nqasmet min-nofs għal dejjem meta tilfet lil żewġha Kevin fl-età ta’ 38 sena. Rita u Kevin kienu fost il-ftit koppji b’diżabilità li għexu ħajja indipendenti, u dan minkejja li t-tnejn bi sfidi kbar fil-mobilità tagħhom. Minkejja li kien raġel kwiet ħafna, Kevin ispira lil ħafna persuni oħra b’diżabilità anki b’ħidma fil-grupp Muscular Dystrophy . Kull fejn kienu jkunu Rita u Kevin Vella kienu jispiraw lin-nies. Kienu ilhom miżżewwġin għaxar snin u minkejja diżabilità severa tagħhom, bl-għajnuna ta’ carer, għexu ħajja indipendenti. Kienu jmorru għax-xogħol u fil-ħin liberu ma kienu jħallu xejn iwaqqafhom milli jgawdu kemm jistgħu l-ħajja, anki b’vaganzi barra minn Malta. Kevin miet tliet snin ilu wara li xeraq u spiċċa l-ITU u b’xorti ħażina tilef ħajtu, bil-konsegwenza li Rita spiċċat waħidha. Il-ħajja għal Rita li tgħix waħdiha, kienet iebsa ħafna, imma temmen li Kevin qiegħed magħha fl-ispirtu. Kevin kellu għal qalbu t-tim tal-Juventus, u fid-dar kellu ħafna affarijiet li jfakkruh f’dan it-tim. Fid-dar tal-koppja kellhom għasfur bl-isem ta’ Wetta li kienet għal qalb ħafna il-koppja Vella. Illum fid-dar daħlet kelba, li tagħti ħafna wens lil Rita. Fid-dar tal-Providenza biex jitfakkar Kevin ttella’ spettaklu, hekk kif Rita temmen li trid tibqa’ tfaħħar u tferraħ kull meta issemmi isem żewġha. Minkejja li jkun hemm ħafna drabi meta tibki lil Kevin fis-skiet, Rita titfa’ tbissima u pożittività kull fejn tkun…bil-parir tagħha għal ħajja iktar ferħana.